Echipa Celtic Glasgow a cucerit pentru a 54-a oară în istoria sa titlul de campioană a Scoţiei la fotbal, după ce a învins formaţia Kilmarnock, miercuri, în deplasare, cu scorul de 5-0, apropiindu-se astfel la un singur succes de recordul naţional deţinut de rivala Glasgow Rangers.
Celtic, pregătită de nord-irlandezul Brendan Rodgers, fostul antrenor al lui FC Liverpool, s-a impus în meciul disputat pe stadionul Rugby Park prin golurile marcate de Adam Idah (5), Daizen Maeda (12), James Forrest (35) şi Matt O'Riley (51, 71).
În urma acestui succes, Celtic Glasgow s-a distanţat la şase puncte de Rangers, înaintea ultimei etape a sezonului.
Acesta este al 12-lea titlu de campioană naţională obţinut de Celtic în ultimele 13 sezoane, care îi permite să ameninţe recordul de 55 de titluri deţinut de Glasgow Rangers.
Celtic şi Rangers se vor înfrunta în finala Cupei Scoţiei, programată pe 25 mai.